Kuldīgā
APSTIPRINĀTI 
ar Kuldīgas novada domes
26.10.2023. sēdes
lēmumu (prot. Nr. ___, p. ___.)

Kuldīgas novada domes saistošie noteikumi Nr. ________ 
“Interešu izglītības programmu licencēšanas un pedagogu profesionālās kompetences pilnveides programmu saskaņošanas kārtība Kuldīgas novada pašvaldībā”

Izdoti saskaņā ar Pašvaldību likuma
44. panta otro daļu

I.	Vispārīgie jautājumi
1.	Saistošie noteikumi nosaka kārtību, kādā Kuldīgas novada pašvaldībā (turpmāk – pašvaldība) izsniedz licences interešu izglītības programmu īstenošanai (turpmāk – licence) un saskaņojumus pedagogu profesionālās kompetences pilnveides programmu īstenošanai (turpmāk – saskaņojums), kā arī licences, saskaņojuma anulēšanas un derīguma termiņa pagarināšanas kārtību.
2.	Licenci (šo saistošo noteikumu 1. pielikumā) un saskaņojumu (šo saistošo noteikumu 2. pielikumā) izsniedz Kuldīgas novada domes Izglītības komisija (turpmāk – Komisija).
II.	Licences, saskaņojuma saņemšanas kārtība
3.	Lai saņemtu licenci vai saskaņojumu, iesniedzējs – fiziska vai juridiska persona Komisijai iesniedz:
3.1.	iesniegumu, kurā norāda:
3.1.1.	ja iesniedzējs ir juridiska persona – nosaukumu, reģistrācijas numuru, juridisko adresi, tālruņa numuru, e-pasta adresi, programmas nosaukumu, programmas apjomu, kontaktpersonas vārdu, uzvārdu, tālruņa numuru, e-pasta adresi;
3.1.2.	ja iesniedzējs ir fiziska persona – savu vārdu, uzvārdu, personas kodu, deklarētās un faktiskās dzīvesvietas adresi, tālruņa numuru, e-pasta adresi, programmas nosaukumu, programmas apjomu;
3.2.	programmas oriģinālu datorrakstā valsts valodā vienā eksemplārā, kas ietver: programmas mērķu formulējumu, plānotos sasniedzamos rezultātus, programmas mērķauditoriju, programmas ilgumu stundās, programmas satura apguves plānu (sasniedzamais mācīšanās rezultāts, temats, apakštemati, paredzētais stundu skaits), informāciju par programmas materiālo nodrošinājumu;
3.3.	dokumenta (apliecības) paraugu, kas tiks izsniegts pēc sekmīgas izglītības programmas apguves;
3.4.	programmas īstenošanai nepieciešamā personāla izglītību apliecinošu dokumentu kopijas, dzīves un darba gājuma aprakstus (CV);
3.5.	fiziska persona – privātprakses sertifikāta, kuru izsniedzis Izglītības kvalitātes valsts dienests, kopiju (uzrādot oriģinālu);
3.6.	dokumentu, kas apliecina nodrošinājumu ar vietu un telpām programmas īstenošanai;
3.7.	Veselības inspekcijas atzinumu par vietas un telpu atbilstību noteiktajām sanitārajām prasībām konkrētajam darbības veidam;
3.8.	izziņu no Sodu reģistra saskaņā ar Bērnu tiesību aizsardzības likuma 72. panta piektajā daļā noteikto, personām, kuras īstenos interešu izglītības programmas bērniem un jauniešiem, izņemot pašvaldības dibināto izglītības iestāžu pedagoģiskos darbiniekus.
III.	Lēmuma pieņemšanas un apstrīdēšanas kārtība
4.	Komisija:
4.1.	izskata iesniegtos dokumentus;
4.2.	pārbauda iesniegto dokumentu atbilstību normatīvajiem aktiem;
4.3.	pieņem lēmumu par:
4.3.1.	licences, saskaņojuma izsniegšanu;
4.3.2.	papildu informācijas pieprasīšanu;
4.3.3.	atteikumu izsniegt licenci, saskaņojumu;
4.3.4.	licences, saskaņojuma termiņa pagarināšanu;
4.3.5.	licences, saskaņojuma anulēšanu.
5.	Ja iesniegtajos dokumentos nav pietiekamu ziņu licences, saskaņojuma izsniegšanai, Komisija pieņem lēmumu par papildu informācijas pieprasīšanu, kuru nosūta iesniedzējam 5 darbdienu laikā pēc Komisijas sēdes. Pieprasītā papildu informācija vai dokumenti Komisijai jāiesniedz Komisijas noteiktā termiņā, bet ne vēlāk kā 15 darbdienu laikā no lēmuma paziņošanas dienas. Jautājums atkārtoti tiek izskatīts kārtējā Komisijas sēdē pēc tam, kad saņemta pieprasītā informācija vai dokumenti. Ja noteiktajā termiņā pieprasītā informācija vai dokumenti netiek iesniegti, Komisijai pieņem lēmumu par atteikumu izsniegt licenci, saskaņojumu.
6.	Komisijai ir tiesības pieņemt lēmumu par atteikumu izsniegt licenci, saskaņojumu, ja:
6.1.	iesniegtie dokumenti neatbilst izglītības jomu reglamentējošos normatīvajos aktos noteiktajām prasībām;
6.2.	materiāli tehniskā bāze, pedagoģiskie darbinieki, finansiālie resursi nenodrošina programmu īstenošanu;
6.3.	sniegtas nepatiesas ziņas;
6.4.	nav iesniegti visi šo saistošo noteikumu 3. punktā minētie dokumenti, vai iesniegtie dokumenti nav noformēti atbilstoši norādītajām prasībām;
6.5.	uz personu, kas īstenos programmu nepilngadīgām personām, attiecas Izglītības likumā un Bērnu tiesību aizsardzības likumā noteiktie ierobežojumi strādāt ar nepilngadīgām personām.
7.	Ja Komisija pieņem lēmumu atteikt programmas licencēšanu, saskaņošanu, pēc Komisijas lēmumā norādīto trūkumu novēršanas personai ir tiesības atkārtoti iesniegt pieteikumu attiecīgās programmas īstenošanai. 
8.	Licenci, saskaņojumu paraksta Komisijas vadītājs.
9.	Licences, saskaņojuma derīguma termiņu skaita no dienas, kad Komisija ir pieņēmusi lēmumu par licences, saskaņojuma izsniegšanu. 
10.	Licenci, saskaņojumu tā pieprasītājam izsniedz 5 darbdienu laikā pēc lēmuma pieņemšanas dienas. 
11.	Komisija jebkurā laikā ir tiesīga pārbaudīt programmu īstenošanu. 
IV.	Licences, saskaņojuma derīguma termiņa pagarināšanas kārtība
12.	Komisija izskata jautājumu par licences, saskaņojuma derīguma termiņa pagarināšanu, ja Komisijai iesniegts iesniegums par licences, saskaņojuma derīguma termiņa pagarināšanu ne vēlāk kā 1 mēnesi pirms licences, saskaņojuma derīguma termiņa beigām.
13.	Iesniegumam par licences, saskaņojuma derīguma termiņa pagarināšanu pievieno:
13.1.	izsniegtās licences, saskaņojuma kopiju;
13.2.	dokumenta kopiju, kas apliecina nodrošinājumu ar vietu un telpām programmas īstenošanai;
13.3.	Veselības inspekcijas atzinumu par vietas un telpu atbilstību noteiktām sanitārajām prasībām konkrētajam darbības veidam;
13.4.	izziņu no Sodu reģistra saskaņā ar Bērnu tiesības aizsardzības likuma 72. panta piektajā daļā noteikto, personām, kuras īstenos interešu izglītības programmas bērniem un jauniešiem, izņemot pašvaldības dibināto izglītības iestāžu pedagoģiskos darbiniekus;
13.5.	izziņu par izmaiņām programmas īstenošanas materiāli tehniskajā bāzē;
13.6.	izziņu par izmaiņām programmas īstenošanai nepieciešamā personāla sarakstā, izmaiņu gadījumā iesniedzot programmas īstenošanai nepieciešamā personāla izglītību apliecinošu dokumentu kopijas, dzīves un darba gājuma aprakstus (CV).
14.	Komisijai ir tiesības pieprasīt licences, saskaņojuma pieprasītājam iesniegt papildu informāciju un dokumentus, kas nepieciešami licences, saskaņojuma derīguma termiņa pagarināšanai.
15.	Komisija pieņem lēmumu par licences, saskaņojuma derīguma termiņa pagarināšanu vai atteikumu pagarināt derīguma termiņu ne vēlāk kā 30 dienu laikā pēc iesnieguma un visu nepieciešamo dokumentu saņemšanas. 
V.	Licences, saskaņojuma anulēšanas kārtība
16.	Komisijai ir tiesības pieņemt lēmumu par licences, saskaņojuma anulēšanu, ja:
16.1.	gada laikā pēc licences, saskaņojuma saņemšanas nav uzsākta programmas īstenošana;
16.2.	programmas īstenošanā konstatēti normatīvo aktu pārkāpumi;
16.3.	persona, kura īsteno programmu nepilngadīgām personām, ir pieļāvusi Bērnu tiesību aizsardzības likuma un Izglītības likuma pārkāpumus;
16.4.	materiāli tehniskā bāze, pedagoģiskie darbinieki un finansiālie resursi nenodrošina kvalitatīvu programmas īstenošanu;
16.5.	īstenojamās programmas saturs neatbilst programmas aprakstam;
16.6.	saņemot licenci, saskaņojumu sniegtas nepatiesas ziņas;
16.7.	juridiskā persona, kas īsteno programmu, ir izbeigusi darbību vai tās darbība ir izbeigta normatīvajos aktos noteiktajā kārtībā;
16.8.	fiziskā persona, kas īsteno programmu, ir pārtraukusi saimniecisko darbību vai mirusi;
16.9.	pēc licences, saskaņojuma saņēmēja rakstveida lūguma.
17.	Par licences, saskaņojuma anulēšanu programmas īstenotājs tiek informēts rakstveidā 10 darbdienu laikā pēc Komisijas lēmuma pieņemšanas. Ja licence, saskaņojums ir anulēts, konkrētās programmas īstenošana jāpārtrauc normatīvajos aktos noteiktajā kārtībā.
18.	Informācija par licences, saskaņojuma anulēšanu tiek ievietota pašvaldības tīmekļvietnē www.kuldigasnovads.lv ne vēlāk kā 10 darbdienu laikā pēc attiecīga Komisijas lēmuma pieņemšanas un par to tiek informētas iestādes, kuras veic kontroles funkcijas.
19.	Komisijas pieņemto lēmumu var apstrīdēt Kuldīgas novada domē, bet Kuldīgas novada domes pieņemto lēmumu var pārsūdzēt tiesā Administratīvā procesa likumā noteiktajā kārtībā.
VI.	Licences, saskaņojuma izsniegšanas kārtība
20.	Licenci, saskaņojumu izsniedz uz laiku līdz 3 gadiem.
21.	Licences, saskaņojuma derīguma termiņš nedrīkst pārsniegt dokumenta, kas apliecina nodrošinājumu ar vietu un telpām programmas īstenošanai, derīguma termiņu un Izglītības kvalitātes valsts dienesta izsniegtā pedagoga privātprakses sertifikāta darbības laiku.
22.	Licenci, saskaņojumu izsniedz tā pieprasītājam vai pilnvarotai personai elektroniskā veidā, parakstītu ar drošu elektronisko parakstu, nosūtot uz iesniegumā norādīto e-pasta adresi vai e-adresi.
VII.	Noslēguma jautājumi
23.	Saistošie noteikumi stājas spēkā nākamajā dienā pēc to publicēšanas oficiālajā izdevumā “Latvijas Vēstnesis”.
24.	Saistošo noteikumu 3.4., 3.5., 3.7., 3.8., 13.3., 13.4. un 13.6. apakšpunktā norādītā informācija jāiesniedz tikai gadījumos, ja pašvaldība to objektīvu iemeslu dēļ nevar iegūt pati.
25.	Licences, kuras izsniegtas līdz šo saistošo noteikumu spēkā stāšanās dienai, ir derīgas līdz tajās norādītā derīguma termiņa beigām.
26.	Ar šo noteikumu spēkā stāšanos spēku zaudē Kuldīgas novada domes saistošie noteikumi Nr. KNP/2021/15 “Par kārtību interešu, pieaugušo neformālās izglītības programmu licencēšanai un pedagogu profesionālās kompetences pilnveides A programmu saskaņošanai” (apstiprināti ar Kuldīgas novada domes 23.12.2021. sēdes lēmumu (prot. Nr. 9, p. 29)).

Kuldīgas novada domes priekšsēdētāja			Inese Astaševska

1. pielikums
Kuldīgas novada domes
saistošajiem noteikumiem Nr. ___

KULDĪGAS NOVADA DOME

IZGLĪTĪBAS KOMISIJA
Baznīcas ielā 1,Kuldīga,Kuldīgas novads, LV-3301 tālr.63322469 fakss 63341422 dome@kuldiga.lv www.kuldigasnovads.lv

___.___.20__.	Nr._____________

LICENCE
interešu izglītības programmas īstenošanai
Kuldīgā, Kuldīgas novadā

izdota ________________________________________________________________
(juridiskās personas nosaukums vai fiziskās personas vārds un uzvārds)

_____________________________________________________________________
(reģistrācijas Nr. un juridiskā adrese – juridiskai personai,
personas kods un deklarētā dzīvesvieta – fiziskai personai)

interešu izglītības programmas 

___________________________________________________________
(programmas nosaukums)

īstenošanai

Programmas īstenošanas vieta: ____________________________. 

Licence derīga līdz ___.___.20__.

Pamats: Kuldīgas novada domes Izglītības komisijas ___.___.20__. gada lēmums (prot. Nr. ____, p. _____).

Izglītības komisijas priekšsēdētājs		(paraksts)		(Vārds Uzvārds)

2. pielikums
Kuldīgas novada domes
saistošajiem noteikumiem Nr. ___

KULDĪGAS NOVADA DOME

IZGLĪTĪBAS KOMISIJA
Baznīcas ielā 1,Kuldīga,Kuldīgas novads, LV-3301 tālr.63322469 fakss 63341422 dome@kuldiga.lv www.kuldigasnovads.lv

___.___.20__.	Nr._____________

SASKAŅOJUMS
pedagogu profesionālās kompetences pilnveides
programmas īstenošanai Kuldīgā, Kuldīgas novadā

izdots ________________________________________________________________
(juridiskās personas nosaukums vai fiziskās personas vārds un uzvārds)

_____________________________________________________________________
(reģistrācijas Nr. un juridiskā adrese – juridiskai personai,
personas kods un deklarētā dzīvesvieta – fiziskai personai)

pedagogu profesionālās kompetences pilnveides programmas 

___________________________________________________________
(programmas nosaukums)

īstenošanai

Programmas īstenošanas vieta: ____________________________. 

Programmas īstenošanas laiks no ___.___.20__. līdz ___.___.20__.

Pamats: Kuldīgas novada domes Izglītības komisijas ___.___.20__. gada lēmums (prot. Nr. ____, p. _____).

Izglītības komisijas priekšsēdētājs		(paraksts)		(Vārds Uzvārds)